Karttakuva Stanley Parkista.
Stanley parkin sijainti Vancouverissa.
**Stanley Park** on kanadalaisen Vancouverin kaupungin keskuspuisto. Se on Burrardin niemimaalla sijaitsevan Vancouverin luoteispuolella. Puisto kattaa kaikkiaan 4,05 km² metsää, kävelyreittejä ja nähtävyyksiä. Puistossa käy vuosittain arviolta kahdeksan miljoonaa vierailijaa. Stanley Park on lähes 10 prosenttia suurempi kuin New Yorkissa sijaitseva Central Park. Puisto avattiin yleisölle vuonna 1888, ja se nimettiin Kanadan kenraalikuvernööri Frederick Stanleyn mukaan.

Kohteet
-------

Rantapato.
Tyttö märkäpuvussa patsas.
Stanley Park on suurelta osin metsää. Puistossa on arvioiden mukaan noin 500 000 puuta, joista suuri osa on yli satavuotiaita ja kohoavat jopa 75 metrin korkeuteen. Metsää halkovat lukuisat polut ja reitit. Yksi suosituimpia kohteita on koko puiston ympäri kulkeva rantapato, jonka vierellä kulkevaa tietä pitkin voi liikkua jalkaisin ja törmäysten estämiseksi vain myötäpäivään rullaluistimilla tai pyöräillen. Sen varralla on useita kohteita kuten *Brockton Pointin* majakka, Tyttö markäpuvussa -patsas, Lions Gate Bridge -silta, *Siwash Rock*, joka intiaanien tarun mukaan on kolmen yliluonnollisen olennon kiveksi muuttama intiaanipäällikkö, *9 O'Clock Gun* -kanuuna, joka laukaistaan jokaisena iltana kello 21.00, sekä kaksi hiekkarantaa, joita kutsutaan toiseksi ja kolmanneksi rannaksi. Alueella sijaitsee myös Vancouverin yleisöakvaario, jossa on noin 7 000 kalaa 300 lajista sekä useita maitovalaita ja delfiinejä. Totem Parkin alueella on esillä useita alkuperäisasukkaiden tekemiä toteemipaaluja. Beaver Lakessa ja Lost Lagoonisa asuu useita vesilintulajeja, ja muuttolinnut käyttävät niitä levähdyspaikkanaan. Puistossa on lisäksi minirautatie lapsille ja paljon muita kohteita.

Historia
--------

Ennen eurooppalaisten saapumista alueella on asunut ainakin viimeisen 3000 vuoden ajan mahdollisesti useitakin intiaaniheimoja, mutta varmuudella tiedetään rannikon salisheihin kuuluvin sḵwx̱wú7mesh intiaanien asuneen puiston alueella. Heidän luonaan vieraili vuonna 1792 tutkimusmatkailija George Vancouver kartoittaessaan Kanadan länsirannikkoa.

Vuonna 1863 nykyisen puiston alueelle perustettiin laivastotukikohta suojaamaan alueen asukkaita mahdolliselta amerikkalaisten hyökkäykseltä. Hyökkäystä ei kuitenkaan koskaan tapahtunut, ja laivastotukikohta päätettiin sulkea jotakin vuosia myöhemmin. Vancouverin kaupunki perustettiin vuonna 1886, ja vain vuotta myöhemmin Stanley Parkin maa-alueet määriteltiin puistoalueeksi. Pormestari David Oppenheimer avasi puiston yleisölle 17. syyskuuta 1888. Stanley Park nimettiin silloisen Kanadan kenraalikuvernööri Frederick Stanleyn kunniaksi.

1930-luvun alussa tunnettu Guinness-panimon omistava irlantilainen perhe rakensi Lions Gate -sillan Burrardvuonon ylitse, ja yhdisti näin pohjoisrannan North Shore asuinalueet Vancouveriin. Tämä aiheutti kaupungin asukkaiden keskuudessa voimakasta vastustusta, koska tie sillalle tulisi kulkemaan puiston läpi. 1930-luvun laman johdosta kaupunkilaiset kuitenkin taipuivat lopulta myöntämään rakennusluvat, sillä sillan rakentaminen toi kaupunkiin uusia työpaikkoja. Rakennustyöt aloitettiin 31. maaliskuuta 1937, ja silta avattiin liikenteelle jo seuraavana vuonna.

Puisto määriteltiin vuonna 1988 Kanadan kansallishistorialliseksi kohteeksi.

Lähteet
-------

1. ↑  Stanley Park - Vancouver www.findfamilyfun.com. Viitattu 8.3.2010. (englanniksi)
2. ↑  Stanley Park, Downtown Vancouver, BC www.britishcolumbia.com. Viitattu 8.3.2010. (englanniksi)
3. 1 2  Stanley Park A View On Cities.  Arkistoitu 4.1.2010. Viitattu 8.3.2010. (englanniksi)
4. ↑  Before Stanley Park: First nations sites lie scattered throughout the area *Vancouver Sun*.  17. maaliskuuta 2007. canada.com. Viitattu 8.3.2010. (englanniksi)
5. ↑  Heather Conn: The Origins of Stanley Park www.discovervancouver.com.  Arkistoitu 20.6.2009. Viitattu 9.3.2010. (englanniksi)
6. ↑  Stanley Park, the crown Jewel of vancouver EnglishBay.com.  Arkistoitu 2.3.2010. Viitattu 9.3.2010. (englanniksi)
7. ↑  Lions Gate Bridge British Columbia Community Network Association. Viitattu 9.3.2010. (englanniksi)
8. ↑  Stanley Park: national historic site of canada (PDF) Parks Canada. Viitattu 9.3.2010. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Stanley Park (Vancouver)**.
* Stanley Park (Arkistoitu – Internet Archive) Puiston viralliset sivut (englanniksi)
* Map of Stanley Park (Arkistoitu – Internet Archive) Kartta puistosta. (englanniksi)
* Stanley Park (Arkistoitu – Internet Archive) Valokuvia puistosta. (englanniksi)
* Stanley park Storm Damage Valokuvia vuoden 2006 myrskyn jälkeen (englanniksi)
* City Explorer: Vancouver Seawall & Stanley Park (Arkistoitu – Internet Archive) Interaktiivinen kartta alueesta. (englanniksi)